Julkisasiamiehen ratkaisuehdotus Léger 10 päivänä tammikuuta 2002. - Euroopan yhteisöjen komissio vastaan Helleenien tasavalta. - Jäsenyysvelvoitteiden noudattamatta jättäminen - Direktiivin 96/61/EY täytäntöönpanon laiminlyönti. - Asia C-64/01.



Oikeustapauskokoelma 2002 sivu I-02523



Julkisasiamiehen ratkaisuehdotukset

1. Euroopan yhteisöjen komissio vaatii EY 226 artiklan nojalla yhteisöjen tuomioistuinta toteamaan, että Kreikan tasavalta ei ole noudattanut EY:n perustamissopimuksen mukaisia velvoitteitaan, koska se ei ole antanut säädetyssä määräajassa ympäristön pilaantumisen ehkäisemisen ja vähentämisen yhtenäistämiseksi 24 päivänä syyskuuta 1996 annetun neuvoston direktiivin 96/61/EY noudattamisen edellyttämiä lakeja, asetuksia ja hallinnollisia määräyksiä ja toissijaisesti koska se ei ole ilmoittanut näistä toimenpiteistä säädetyssä määräajassa komissiolle.

2. Komissio toteaa, että direktiivin 21 artiklan mukaan jäsenvaltioiden on saatettava direktiivin noudattamisen edellyttämät toimenpiteet voimaan viimeistään kolmen vuoden kuluessa sen voimaantulosta 30.10.1999 ja ilmoitettava tästä komissiolle viipymättä.

3. Koska komissio ei ollut saanut ilmoitusta Kreikan tasavallan mahdollisista toimenpiteistä direktiivin täytäntöönpanemiseksi, se kehotti 18.2.2000 päivätyllä virallisella huomautuksella N:o SG (2000) D/101634 Kreikan tasavaltaa esittämään huomautuksensa kahden kuukauden määräajassa.

4. Koska Kreikan viranomaiset eivät vastanneet viralliseen huomautukseen asetetussa määräajassa, komissio osoitti 25.7.2000 päivätyllä kirjeellä N:o SG (2000) D/105301 Kreikan viranomaisille perustellun lausunnon, jossa se toisti virallisessa huomautuksessa esitetyt huomautukset ja kehotti Kreikan viranomaisia toteuttamaan lausunnon noudattamisen edellyttämät toimenpiteet kahden kuukauden määräajassa. Koska komissiolla ei ollut tietoa direktiivin täytäntöönpanosta, se nosti nyt käsiteltävänä olevan jäsenyysvelvoitteiden noudattamatta jättämistä koskevan kanteen.

5. Kreikan tasavalta vaatii kanteen hylkäämistä ja komission velvoittamista korvaamaan oikeudenkäyntikulut. Se tuo esille, että direktiivin täytäntöönpano kansallisessa lainsäädännössä tapahtuu kahdessa vaiheessa. Ensimmäisessä vaiheessa tehdään ministeriöiden päätös, jossa pannaan täytäntöön direktiivin 1, 2, 3, 7, 11, 15, 16, 18 ja 20 artikla. Lopullinen ehdotus ministeriöiden päätökseksi on tarkoitus lähettää komissiolle huhtikuun 2001 aikana. Direktiivin muut artiklat, joilla on yhteys tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY muuttamisesta 3 päivänä maaliskuuta 1997 annettuun neuvoston direktiiviin 97/11/EY, tullaan panemaan täytäntöön toisessa vaiheessa, joka on tarkoitus saada päätökseen ennen vuoden 2001 loppua.

Jäsenyysvelvoitteiden noudattamatta jättäminen

6. Vakiintuneen oikeuskäytännön mukaan arvioitaessa sitä, onko jäsenvaltio jättänyt noudattamatta jäsenyysvelvoitteensa, on otettava huomioon jäsenvaltion tilanne sellaisena kuin se on perustellussa lausunnossa asetetun määräajan päättyessä, eikä yhteisöjen tuomioistuin voi ottaa huomioon tämän jälkeen tapahtuneita muutoksia.

7. On todettava, että niitä toimenpiteitä, joita direktiivin täydellinen täytäntöönpano kansallisessa oikeudessa olisi edellyttänyt, ei ollut annettu perustellussa lausunnossa asetetun määräajan päättyessä eli 25.9.2000, mitä Kreikan tasavalta ei kiistä.

8. Koska direktiivin täytäntöönpanoa ei ollut toteutettu asetetussa määräajassa, komission kannetta on pidettävä perusteltuna.

9. Yhteisöjen tuomioistuimen työjärjestyksen 69 artiklan 2 kohdan mukaisesti asianosainen, joka häviää asian, velvoitetaan korvaamaan oikeudenkäyntikulut, jos, kuten käsiteltävänä olevassa asiassa, vastapuoli on sitä vaatinut.

Ratkaisuehdotus

10. Edellä esitetyn perusteella ehdotan, että yhteisöjen tuomioistuin toteaa näin:

1) Helleenien tasavalta ei ole noudattanut ympäristön pilaantumisen ehkäisemisen ja vähentämisen yhtenäistämiseksi 24 päivänä syyskuuta 1996 annetun neuvoston direktiivin 96/61/EY mukaisia velvoitteitaan, koska se ei ole antanut säädetyssä määräajassa direktiivin noudattamisen edellyttämiä lakeja, asetuksia ja hallinnollisia määräyksiä.

2) Helleenien tasavalta velvoitetaan korvaamaan oikeudenkäyntikulut.